ગુજરાતી સાહિત્ય, ભાષા અને સંસ્કાર- સંસ્કૃતિનો આમ પ્રજામાં કોઈ પણ પ્રકારના વર્ણ, ધર્મ, જ્ઞાતિ, પંથ, જાતિ અથવા રાષ્ટ્રીયતાના ભેદ વગર પ્રચાર-પ્રસાર કરવો ને કરાવવો એ અકાદમીનો મુખ્ય હેતુ રહયો છે. સાહિત્ય અને કળાના વિવિધ સ્વરૂપો જો અકાદમીના ધ્યેયના સિક્કાની એક બાજુ હોય, તો ભાષા અને શિક્ષણ એની બીજી બાજુ છે. સ્થાપના કાળથી સાહિત્યનાં દરેક અંગના વિકાસ માટે અકાદમી મથામણ કરતી રહી છે. અકાદમીએ ભાષા-સાહિત્ય પરિષદો યોજી છે. આ પરિષદો એટલે આ દેશમાં યોજાતા લિટરરી ફેસ્ટિવલની નજીકનો સાંસ્કૃતિક ઉત્સવ. સંગીત, ચર્ચા, ભાષા શિક્ષણના પ્રશ્નો, કવિ સંમેલન વગેરે અનેક સ્તરે તે વિસ્તરે. ચિત્રકળા પ્રદર્શન દરમિયાન એવો જ ઉત્સવ યોજાય, તો પુસ્તકમેળા દરમિયાન પણ એવું. શિક્ષકો માટેની કોન્ફરન્સથી માંડીને પાઠ્યપુસ્તકો વિશેના સેમિનાર સુધી તેણે વ્યાપ રાખ્યો છે. નૃત્યકળા, સંગીતકળા, હસ્તકળા ઇત્યાદિ દરેક ક્ષેત્રને સ્પર્શતા કાર્યક્રમો યોજાયા છે. અંગ્રેજી કવિઓ, જાણીતા ગુજરાતી કવિઓ, સિદ્ધહસ્ત સાહિત્યકારો, ફિલસૂફો, જાણીતા ધાર્મિક અને રાજકીય વિચારકો, વિવેચકો, તંત્રીઓ, શિક્ષણશાસ્ત્રીઓ, ચિત્રકારો, નાટ્ય દિગ્દર્શકો – એમ અનેક પ્રસિદ્ધ કળાકારો અને વ્યક્તિઓના અકાદમીએ કાર્યક્રમો ગોઠવી પ્રજામાં સાંસ્કૃતિક પ્રચારની અલગ ભાત ઊભી કરી. સાહિત્યના પ્રચાર માટે હરીફાઈઓ પણ રાખવામાં આવી છે.